**Άρθρο για τον Φιλελεύθερο**

**Πακέτο Μέτρων Αρωγής της Ε.Ε. για τις Μικρομεσαίες Επιχειρήσεις**

Οι Ευρωπαϊκές Μικρομεσαίες Επιχειρήσεις (ΜΜΕ) αντιμετωπίζουν περίπου τα ίδια καθημερινά προβλήματα όπως και οι αντίστοιχες Κυπριακές, όπως η έλλειψη προσωπικού ιδιαίτερα στα τεχνικά επαγγέλματα, η γραφειοκρατία, το επιχειρηματικό περιβάλλον, το κόστος ενέργειας και οι προκλήσεις από την πράσινη και ψηφιακή μετάβαση.

Η Ευρωπαϊκή Επιτροπή (Ε.Ε.) αφουγκραζόμενη τις δυσκολίες των ΜΜΕ ετοίμασε και παρουσίασε πρόσφατα το πακέτο αρωγής, «SME Relief Package». Με αυτά τα μέτρα στήριξης η Επιτροπή στοχεύει να παράσχει βραχυπρόθεσμη ανακούφιση, να ενισχύσει τη μακροπρόθεσμη ανταγωνιστικότητα και ανθεκτικότητα των ΜΜΕ και να προωθήσει ένα δίκαιο και φιλικό προς τις ΜΜΕ επιχειρηματικό περιβάλλον.

Το προτεινόμενο πακέτο μέτρων παρουσιάστηκε στους εκπροσώπους των επιχειρηματικών οργανώσεων και άλλων ενδιαφερομένων στα πλαίσια της Συνόδου «SME Assembly» στο Μπιλμπάο που διοργάνωσε η Ε.Ε. με την Ισπανική Προεδρία και στο οποίο συμμετείχε η Ομοσπονδία Εργοδοτών & Βιομηχάνων (ΟΕΒ) με τον υποφαινόμενο. Η δημιουργία ενός καλύτερου ρυθμιστικού περιβάλλοντος για τις ΜΜΕ που να προστατεύονται από αχρείαστες επιβαρύνσεις, φόρτο και κόστος αποτελεί μια από τις προτεραιότητες της ΟΕΒ.

Οι κυριότερες δράσεις που προτείνει η ΕΕ στο πακέτο βοήθειας και που συζητήθηκαν κατά την πιο πάνω Σύνοδο, περιλαμβάνουν τα πιο κάτω:

* πρόταση κανονισμού για τις καθυστερημένες πληρωμές στις εμπορικές συναλλαγές.
* πρόταση οδηγίας για τη φορολογική απλούστευση.
* βελτίωση του νομοθετικού πλαισίου.
* μέτρα για διευκόλυνση των ΜΜΕ.
* πρόσβαση σε εξειδικευμένο εργατικό δυναμικό.

Καθυστερημένες Πληρωμές

Η πρόταση της Ε.Ε. για μετάβαση από Οδηγία σε Κανονισμό μειώνει τους όρους πληρωμής σε 30 ημέρες και ταυτόχρονα καταργεί τη ρήτρα «ελευθερίας της σύμβασης» (freedom of contract) στους συμβατικούς όρους των εμπορικών συναλλαγών μεταξύ επιχειρήσεων (B2B). Ενώ η πρόταση για ανώτατο όριο σε 30 ημέρες είναι κατανοητή ως κίνητρο για περαιτέρω πρόοδο στις πληρωμές, στο SME Assembly εκφράστηκαν ανησυχίες από εκπρόσωπους επιχειρήσεων για την ανάγκη διατήρησης της δυνατότητας για συμβατική ευελιξία στην αντιμετώπιση των κατά περίπτωση περιστάσεων. Όπως αναφέρθηκε, μια αδιαπραγμάτευτη προθεσμία πληρωμής ενδέχεται να αναγκάσει ορισμένες επιχειρήσεις να αυξήσουν τις τιμές τους.

Επίσης, οι προθεσμίες πληρωμής δεν είναι η μόνη παράμετρος που διαπραγματεύονται στις σχέσεις B2B και με τις οποίες ανταγωνίζονται οι επιχειρήσεις καθώς ορίζουν και άλλους όρους συναλλαγών, συμπεριλαμβανομένης της τιμής, της περιόδου εγγύησης, τους όρους παράδοσης και πληρωμής. Ταυτόχρονα μια αδιαπραγμάτευτη προθεσμία πληρωμής προκαλεί δυσκολίες για επιχειρήσεις που δραστηριοποιούνται με χαμηλά περιθώρια κέρδους.

Σε κάθε περίπτωση η πρόταση της Ε.Ε θα μπορούσε να στηρίξει τις προσπάθειες για την αντιμετώπιση αυτού του ζητήματος σε ολόκληρη την Ε.Ε. με πιο εναρμονισμένο τρόπο. Σημειώνεται ότι στην Κύπρο ήδη ισχύει η νομοθεσία για 30 μέρες πληρωμή σε εμπορικές συναλλαγές και παρέχεται ευελιξία για μεγαλύτερο περιθώριο πληρωμής νοουμένου ότι κάτι τέτοιο συμφωνηθεί μεταξύ των μερών.

Φορολογική Απλούστευση

Η Ε.Ε. προτείνει ένα νέο φορολογικό σύστημα (Head Office Tax System) για τις ΜΜΕ που εκτελούν διασυνοριακές συναλλαγές μεταξύ κρατών μελών από μόνιμες εγκαταστάσεις, τη δυνατότητα να αλληλοεπιδρούν μόνο με μία φορολογική αρχή, αντί να πρέπει να συμμορφώνονται με πολλαπλά συστήματα. Αυτό το μέτρο θα αυξήσει τη φορολογική δικαιοσύνη, θα μειώσει το κόστος συμμόρφωσης και θα ελαχιστοποιήσει τον κίνδυνο διπλής φορολογίας και υπερφορολόγησης. Αυτή η πρόταση έχει τη δυνατότητα ουσιαστικής μείωσης του διοικητικού φόρτου, δίνοντας ώθηση στη διασυνοριακή επιχειρηματικότητα. Η εισαγωγή των προτεινόμενων κανόνων σε πιλοτική λειτουργία θα μπορούσε να αποδειχθεί επωφελής για την αξιολόγηση της αποτελεσματικότητάς τους πριν από τη μόνιμη εφαρμογή τους.

Βελτίωση Νομοθετικού Πλαισίου

Στα πλαίσια απλοποίησης του νομοθετικού ρυθμιστικού πλαισίου των ΜΜΕ, η Επιτροπή προτίθεται να λάβει τα πιο κάτω μέτρα:

* SME Test

Βελτίωση εφαρμογής της έκθεσης δοκιμής για νομοθεσίες (SME Test) και θα εξετάζει με συνέπεια τις ανάγκες των ΜΜΕ με διατάξεις φιλικές προς τις ΜΜΕ για μελλοντικές νομοθετικές προτάσεις της Ε.Ε. Με το νέο πλαίσιο θα μειωθεί ο κίνδυνος εισαγωγής νομοθετικών σωρευτικών βαρών ή κόστους για τις ΜΜΕ που δεν ήταν αρχικά προβλέψιμα ή αναμενόμενα.

SME Envoy

Θα διοριστεί απεσταλμένος της Ε.Ε. ειδικά για τις ΜΜΕ (SME Envoy - θέση που παραμένει κενή εδώ και χρόνια), οποίος θα αναφέρεται απευθείας στον Πρόεδρο της Επιτροπής, με στόχο να παρέχει στην Επιτροπή καθοδήγηση και συμβουλές ειδικά για υποστήριξη των ΜΜΕ.

* Ετοιμασία Εκθέσεων

Η Ε.Ε. εισηγείται την εξαίρεση περισσότερων επιχειρήσεων σε σχέση με τις υποχρεώσεις υποβολής εκθέσεων για συμμετοχή σε χρηματοδοτικά προγράμματα και εξασφάλιση κρατικών ενισχύσεων.

* Αναθεώρηση Ορισμού των ΜΜΕ

Η Επιτροπή θα επανεξετάσει τον ορισμό των ΜΜΕ και θα αναπτύξει αναθεωρημένο ορισμό σύμφωνα με τα νέα οικονομικά δεδομένα. Δηλαδή, εκτιμάται ότι θα αυξηθεί ο αριθμός των εργαζομένων, ο κύκλος εργασιών και ο ισολογισμός των επιχειρήσεων με βάση τα οποία κατηγοριοποιούνται οι ΜΜΕ. Παρόλο που δεν εμπίπτει στο πεδίο εφαρμογής του SME Relief Package, αναφέρεται ότι η Επιτροπή αναμένεται να αυξήσει το ανώτατο όριο χορηγίας προς επιχειρήσεις με βάση τον κανονισμό ήσσονος σημασίας (de minimis) που σήμερα ορίζεται στα €200,000 ανά τριετία.

Πρόσβαση σε εξειδικευμένο προσωπικό

Για προσέλκυση εργαζομένων – ταλέντα από τρίτες χώρες, η Επιτροπή προτείνει την πρωτοβουλία EU Talent Pool, η οποία θα δίνει την δυνατότητα σε εργοδότες να δημοσιεύουν κενές θέσεις εξειδικευμένης εργασίας και θα επιτρέπει σε άτομα από τρίτες χώρες που αναζητούν εργασία να έχουν πρόσβαση στις αναρτημένες θέσεις.
Το EU Talent Pool θα μπορούσε να αντιμετωπίσει τις ελλείψεις εργατικού δυναμικού σε τομείς και επαγγέλματα που προσδιορίζονται ως στρατηγικής σημασίας για την Ε.Ε.

Η ΟΕΒ παρακολουθεί τις αποφάσεις των συλλογικών οργάνων της Ε.Ε. για να μπορεί να ενημερώνει έγκαιρα της επιχειρήσεις μας και να παρεμβαίνει εκεί και όπου κρίνεται απαραίτητο.

Μιχάλης Γρηγορίου
Ανώτερος Λειτουργός
Τμήμα Επιχειρηματικής Ανάπτυξης
ΟΕΒ

MG231106SYN